Liceul Teoretic Lucian Blaga din Constanța - 25 de ani de excelenţă

Liceul Teoretic Lucian Blaga din Constanța nu are decât 25 de ani de existenţă, însă este printre primele cinci licee performante ale municipiului Constanţa. În 2024, elevii instituţiei noastre au obţinut cele mai mari note la examenul de bacalaureat întrecând liceele cu o îndelungată tradiţie ale oraşului nostru. Situat în Faleză Sud, într-un cartier rezidenţial al Constanței, într-un areal având denumirea populară de „Poarta 6”, după Poarta 6 de intrare în Port, liceul nostru atrage elevi din toate zonele Dobrogei, dar mai ales din partea sud-estică. „Poarta 6” este, de fapt, o zonă care face parte din cartierul Faleză Sud. Înainte de anul 1980, când a început construcția cartierului, aici era un teren viran.

Fiind sistematizat ca un tot unitar, aici s-au construit multe blocuri de locuințe, centre comerciale și localul a trei şcoli: Liceul Navrom, Şcoala Generală nr. 41, o şcoală generală de cartier în care nu foarte mulţi aveau încredere, însă, în anul 2000, odată cu mutarea acestei şcoli într-un nou sediu, modern, într-o clădire cu două etaje, având profesori bine pregătiţi, şcoala a devenit un liceu prestigios. Aici s-a înființat un liceu teoretic cu specialitatea filologie și matematică-informatică, însă instituţia nu avea iniţial un patron spiritual. Pe faleza Mării Negre, pe zona de est-sud se aflau două licee ce poartă numele lui Mihai Eminescu și a lui Traian.

Ce nume s-ar fi potrivit noului liceu? Aplicând un chestionar printre elevii de liceu, profesoara de limba română Anastasia Dumitru a observat că în topul preferinţelor este Mihai Eminescu, urmat de Lucian Blaga şi de Nichita Stănescu. Nici nu este de mirare deoarece opera lui Lucian Blaga este o continuare a universului ideatic eminescian. Dintre toţi, mi se pare că Blaga este cel mai apropiat de Eminescu. Dar orizontul mioritic se încadrează, fără îndoială, în orizontul eminescian. Da, Blaga mai mult decât oricare altul, afirma Nicolae Steinhardt într-un interviu.

În poezia Cântec pentru anul 2000, scrisă în 1943, poetul luminilor se întreba: Mai aminti-mă- va un trecător/vreunui străin, sub ceasul lor? Îi vom răspunde: nu numai că ne-am amintit, dar am şi numit liceul nostru Lucian Blaga, din inițiativa profesoarei Anastasia Dumitru, cu acceptul larg și participativ al directorilor de atunci prof. Elena Basa, prof. Maria Ivanoff şi al întregii catedre de limba română, care au iniţiat Proiectul Educaţional Lucian Blaga – 2001. Astăzi, Liceul Teoretic Lucian Blaga din Constanța este un nume important din peisajul învățământului constănțean, imagine a unei instituţii de învățământ dotate în concordanță cu standardele europene şi cele cerute de ARACIP şi care, de-a lungul unui sfert de veac, s-a remarcat prin activități de mare clasă, atât cele instructiv-educative, cât şi cele extraşcolare.

Liceul Teoretic Lucian Blaga, strada Mărțișorului nr. 3-5, Faleză Sud, Constanța.

Liceul Teoretic Lucian Blaga este un liceu tânăr, dorit de beneficiarii direcţi și de cei indirecţi, un liceu în plină ascensiune! Noi, elevii acestei instituţii prestigioase, suntem animaţi de dorinţa de a atinge un nivel excelent în pregătirea noastră, de aceea depunem muncă asiduă pentru atingerea idealurilor educaţionale şi ale performanţei. Suntem elevi care ştim ce vrem de la viaţă, suntem elevi şi profesori care lucrăm în cadrul unui parteneriat ce nu se încheie odată cu finalizarea perioadei de şcolarizare! Spațiul școlar, în suprafață totală de aproximativ 10.000mp (clădire, curte interioară) dispune de 24 de săli de clasă, 3 laboratoare (chimie, biologie și fizică), 2 cabinete de informatică, o sală multimedia pentru de limbi străine, cabinet de consiliere psihopedagogică, cabinet stomatologic, cabinet medical, bibliotecă.

Elevii sunt antrenaţi de profesorii de specialitate la diferite programe ce se desfășoară în sala de festivități, sala de sport, cu două vestiare pentru elevi. Curtea școlii cuprinde terenuri de sport pentru baschet și handbal și spații verzi în fața scolii și în partea laterală, de asemenea, cu o curte interioară spaţioasă. Echipamentele de sport sunt noi, sălile sunt spaţioase, dotate cu mobilier modular, cu catedre noi, fiecare catedră având laptop, conectat la internet şi videoproiector pentru a face lecţiile mai atractive. Laboratoarelor de chimie, biologie, fizică, au pe lângă calculatoare, şi imprimante, truse, substanţe pentru experimente şi microscoape. Cabinetele scolare au fost dotate cu mobilier nou şi table interactive.

Liceul nostru dispune de mijloace de comunicare, telefoane cu linie directă la director, secretariat, contabilitate şi în sala de festivităţi. Conectarea la reţeaua de internet este realizată la toate calculatoarele din şcoală. Holurile au fost echipate cu casete pentru afişaj informaţional. Cu toate aceste dotări excepţionale, cred că profesorii şi elevii sunt cei care formează inima instituţiei noastre.

Liceul Teoretic Lucian Blaga are o resursă umană bine pregătită, posturile didactice sunt ocupate cu titulari, având puţini suplinitori. Cadrele didactice sunt interesate de perfecţionare şi dezvoltare profesională continuă, participând la cursuri de formare metodico-ştiinţifică, acumulând credite transferabile. Dintre cadrele didactice titulare, se pot observa cadre didactice cu gradul didactic I, gradul didactic II, cadre cu definitivarea în învăţământ şi cadre didactice stagiare.

De asemenea, la Liceul Teoretic Lucian Blaga sunt profesori care au finalizat cursuri postuniversitare de master şi trei cadre didactice care au titlul ştiinţific de doctor în specialitatea didactică. Se constată un interes crescând pentru participarea la sesiuni științifice, simpozioane judeţene şi naţionale, pentru redactarea de cărţi și publicații în didactica specialității sau management educaţional. Cei peste 1.400 de elevi provin, în general, din familii organizate care locuiesc în majoritate în municipiul tomitan şi în localitățile limitrofe.

Elevii, de la toate nivelurile, inclusiv de la clasa pregătitoare, până la clasa a douăsprezecea, sunt deschişi spre comunicare şi implicare activă în viaţa organizaţională, participă în număr foarte mare la acţiuni/activităţi extraşcolare, implicându-se activ în acţiuni de voluntariat. Elevii sunt admişi în cele patru clase de a noua, din cadrul ciclului liceal cu medii de peste 8,50, obţinute la evaluarea naţională. După cei patru ani de liceu toţi elevii obţin note bune la examenul de bacalaureat, dovadă că atât profesorii, cât şi elevii sunt interesaţi de obţinerea performanţei şi de formarea unor adevărate caractere.

Numeroşi elevi ai Liceului Teoretic Lucian Blaga au participat şi se pregătesc continuu pentru diverse olimpiade și concursuri precum: olimpiada de istorie, olimpiada de fizică, olimpiada de limba și literatura română, OLAV, olimpiada de educaţie tehnologică, olimpiada de limba engleză, olimpiada de religie, concursul interdisciplinar de fizică-geografie Ştefan Hepites, concursul de discurs public în limba engleză, concursul de matematică Tomis, concurs Amintirea eroilor – secțiunea poezie, concursul național Călători prin istorie, Mesajul meu antidrog – spot antidrog, proiectul Stop Bullying, Concursul Colocvii Blagiene, în cadrul cărora un număr mare de elevi au obţinut premii I, II, III şi menţiuni chiar şi la nivel naţional.

În şcoala noastră sunt cercuri de lectură, de muzică, de pictură, de dialog social, de croşetat etc. Elevii Liceului Teoretic Lucian Blaga din Constanţa, membri ai cercului literar Muguri, cerc de lectură şi scriere creativă, cu o tradiţie de peste cincisprezece ani, au publicat deja patru antologii literare: Înmuguriri (2009), Poezia mugurilor (2010), Anotimpuri, (2012) volume bilingve şi Existenţa în mister (2011), acum având în lucru volumul Copiii – micii mesageri ai păcii, toate coordonate de prof. dr. Anastasia Dumitru, scriitoare care a iniţiat acest cerc.

Primele două volume de haiku au fost incluse în programul cultural – Japan Danube Friendship – Year 2009, Interculturalitate româno-japoneză, proiect iniţiat de Laura Văceanu, avizat de Ministerul Educaţiei, Cercetării şi Inovării, cu acordul Inspectoratului Şcolar Judeţean Constanţa; de Ambasada Japoniei la Bucureşti, de Societatea de Haiku (cf. articolul Lucian Blaga Highschool, Constantza, Haiku as a Bridge between Two Cultures, apărut în Albatros, revista Societăţii de Haiku, vol. VI, nr. 10/11 – 2007/ 1 – 2008). Ultimele antologii au fost incluse în proiectul cultural Interdisciplinaritate: Literatura şi alte arte, proiectul avizat de MECTS, în 2011.

Misiunea noastră. Liceul Teoretic Lucian Blaga Constanţa, o instituţie de învăţământ tânără, în plină ascensiune, oferă servicii educaţionale de calitate, ce conduc la dezvoltarea personalităţii elevilor. Dispunând de un personal didactic bine pregătit şi de o dotare modernă, Liceul Teoretic Lucian Blaga Constanţa, unic prin filiera sa teoretică în partea sudică a municipiului, asigură continuitatea traseului educaţional, pe cele trei cicluri de învăţământ: primar, gimnazial şi liceal. Consiliul Elevilor din Liceul Teoretic Lucian Blaga Constanța este un organism reprezentativ al elevilor, având ca scop principal implicarea activă în viața școlii și apărarea intereselor colegilor. Consiliul organizează diferite activități și evenimente, precum spectacole, concursuri sau proiecte tematice, care contribuie la dezvoltarea unei atmosfere creative și dinamice în liceu.

De asemenea, membrii consiliului colaborează cu profesorii și cu conducerea școlii pentru a aduce schimbări pozitive, venind cu idei inovatoare și soluții pentru îmbunătățirea mediului școlar. Consiliul promovează implicarea activă și responsabilitatea în rândul elevilor, având un impact direct asupra comunității liceului.

Viitorul nostru… Vom fi o organizaţie furnizoare de educaţie cu ambiţia şi dorinţa de a se ridica la standardele învăţământului european, urmărind direcţiile strategice ale MEC şi priorităţile politicii educaţionale: reforma educaţiei timpurii, accesibilitate la educaţie, asigurarea calităţii şi compatibilizarea cu sistemul european de educaţie şi de formare profesională, descentralizare şi creşterea gradului de autonomie, creşterea capacitaţii pentru elaborarea şi gestionarea proiectelor, stimularea educaţiei permanente (life long learning), susţinerea în maniera integrată a educaţiei, cercetării şi inovării. Elevii care au absolvit liceul nostru sunt deja avocaţi de succes, profesori, arhitecţi, ingineri etc., fiind mândri că s-au format la Liceul Teoretic Lucian Blaga Constanţa; ei sunt etalonul nostru, de aceea rămân recunoscători profesorilor din această instituţie, liceu care, în numai 25 de ani, a reuşit să se impună prin excelenţă.

Medalion literar

Bianca Elena Gimpirea elevă a Liceului Teoretic Lucian Blaga din Constanța

Locul și data nașterii: orașul Constanța, 20 februarie 2007. Sunt elevă în clasa a XI-a a Liceului Teoretic Lucian Blaga Constanţa, profil științe sociale. Aptitudini: sunt vorbitor de limba engleză nivel B2 (cu certificat). Am atestat de voluntariat (echipa de voluntari AGLT Constanța). Sunt o persoană deschisă și mereu dornică de a învăța lucruri noi. Sunt punctuală și serioasă.

Comunic foarte bine și sunt muncitoare. Știu să lucrez în grupe de diferite mărimi. Scriu poezii și câteodată scurte povestiri. Sunt o persoană emotivă, prietenoasă (deși nu prea pare în fotografie), îndrăzneață, gata de a încerca noi provocări și de a-mi realiza visurile. Am luat premiul I la Tinere condeie, faza judeţeană.

Sunt membră a Cercului literar Muguri, de la Liceul Teoretic ,,Lucian Blaga” din Constanţa. Vă dăruiesc o poezie scrisă de mine:

Iubita mea,

Te rog lasă-mă să te țin de mână,

Să îți cânt vise, să-ți povestesc stele.

Lasă-mă să te ghidez prin noapte,

Închide-ți ochii și lasă-te în grija mea.

Ai încredere în mine când îți voi zice:

Îți dăruiesc tot ceea ce sunt.

Ia-mi inima, vindec-o de dureri.

Ia-mi ochii, șterge-i de ce au văzut.

Apoi ia-mi sufletul, cară-l după tine,

Ia-l oriunde te duci căci îţi va prinde bine.

Când te vei întrista, scoate-l din buzunar,

Iar el te va linişti, te va pune din nou pe drumul cel

bun.

Îţi va da din nou voinţa de a merge mai departe, spre

răsărit.”

Că vorbele-mi sunt adevărate,

Mai adevărate decât viaţa și moartea.

Cu sufletul meu în mâini,

Niciodată nu te vei pierde,

Căci te vei simţi mereu acasă,

Oriunde te-ai duce.

Coord. prof. dr. Anastasia Dumitru

Contents